РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/30-17

23. фебруар 2017. године

Б е о г р а д

**З А П И С Н И К**

**13. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 22. ФЕБРУАРА 2017. ГОДИНЕ**

Седница је почела у 12,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, Александар Мартиновић, Жарко Мићин, Јован Палалић, Биљана Пантић Пиља, Милетић Михајловић, Срето Перић, Катарина Ракић и Балинт Пастор, као и Ненад Милић (заменик Наташе Мићић).

 Седници нису присуствовали чланови Одбора: Душан Павловић, Вјерица Радета и Душан Петровић, нити њихови заменици.

 Седници је присуствовао и народни посланик Владимир Орлић.

 Седници су присуствовали Јасмина Митровић Марић, саветник председника Републике; Јанко Лазаревић, заменик председника Врховног касационог суда; Сандра Кулезић и Станислав Дукић, изборни чланови Државног већа тужилаца.

Председник Одбора је констатовао да су испуњени услови за рад и одлучивање и обавестио чланове Одбора да је седница сазвана у року краћем од три дана, сагласно члану 72. став 2. Пословника Народне скупштине, због потребе да Одбор размотри аката који су ушли у скупштинску процедуру, како би се омогућило да Народна скупштина у што краћем року донесе одлуке потребне за несметан рад државних органа и агенција, након чега је предложио, а чланови Одбора су **једногласно** усвојили следећи

Д н е в н и р е д :

1. Разматрање листе кандидата за избор члана Одбора Агенције за борбу против корупције коју је поднео председник Републике (број: 02-346/17 од 17. фебруара 2017. године);
2. Разматрање предлога Врховног касационог суда за избор члана Одбора Агенције за борбу против корупције (Број: 02-15/17, од 4. јануара 2017. године);
3. Разматрање Предлога одлуке о избору заменика јавног тужиоца, који је поднело Државно веће тужилаца (број: 119-251/17 од 3. фебруара 2017. године);
4. Утврђивање Предлога одлуке о престанку функције јавног тужиоца у Апелационом јавном тужилаштву у Нишу (број: 118-75/17 од 12. јануара 2017. године);
5. Утврђивање Предлога одлуке о престанку функције јавног тужиоца у Основном јавном тужилаштву у Чачку (број: 118-183/17 од 27. јануара 2017. године);
6. Разно.

 Пре преласка на рад по тачкама утврђеног дневног реда председавајући је ставио на гласање, а чланови Одбора су **већином гласова**, без примедби усвојили: Записник са 12. седнице Одбора за правосуђе, државну управу и локалну самоуправу, одржане 27. децембра 2016. године.

**ПРВА ТАЧКА** – Разматрање листе кандидата за избор члана Одбора Агенције за борбу против корупције коју је поднео председник Републике (број: 02-346/17 од 17. фебруара 2017. године).

 **Јасмина Митровић Марић** је изразила задовољство што присуствује седници Одбора за правосуђе, државну управу и локалну самоуправу и истакла да је председник Републике на листи коју је доставио Народној скупштини за избор члана Агенције за борбу против корупције, предложио два изузетно квалитетна кандидата, о чијим биографијама није желела детаљно да говори, с обзиром да су достављене члановима Одбора у материјалу за седницу.

 Нагласила је да су предложени кандидати врсни стручњаци и људи посвећени свом послу, који обављају на високом професионалном нивоу.

 **Ненад Милић** је затражио нека појашњења у вези са биографијама предложених кандидата.

 **Председавајући** је истакао да се сви потребни подаци налазе у материјалу који је достављен уз сазив за седницу, као и да господин Милић може да оспори кандидатуру неког од кандидата на седници Народне скупштине.

 Председник Одбора је закључио расправу у вези са овом тачком дневног реда и ставио на гласање предлог да Одбор за правосуђе, државну управу и локалну самоуправу констатује да је председник Републике Листу кандидата за избор члана Одбора Агенције за борбу против корупције утврдио, као овлашћени предлагач, у складу са чланом 9. став 2. тачка 2) и чланом 12. став 3. Закона о Агенцији за борбу против корупције, те да предложи Народној скупштини да поднету Листу кандидата за избор члана Одбора Агенције за борбу против корупције на којој су предложени: Доц. др Ненад Тешић и Марко Благојевић размотри и донесе одлуку о избору једног члана Одбора Агенције за борбу против корупције.

 За известиоца Одбора на седници Народне скупштине одређен је Петар Петровић, председник Одбора.

 Чланови Одбора су **већином гласова** усвојили наведени предлог.

**ДРУГА ТАЧКА -** Разматрање предлога Врховног касационог суда за избор члана Одбора Агенције за борбу против корупције (Број: 02-15/17, од 4. јануара 2017. године).

 **Петар Петровић** је отворио расправу у вези са овом тачком дневног реда, па како се нико није јавио за реч ставио је на гласање предлог да Одбор за правосуђе, државну управу и локалну самоуправу констатује да је Врховни касациони суд предлог кандидата за избор члана Одбора Агенције за борбу против корупције утврдио, као овлашћени предлагач, у складу са чланом 9. став 2. тачка 4) и чланом 12. став 3. Закона о Агенцији за борбу против корупције.

 Одбор је одлучио да предложи Народној скупштини да поднет предлог кандидата Слободана Газиводе за избор члана Одбора Агенције за борбу против корупције размотри и донесе одлуку о избору члана Одбора Агенције за борбу против корупције.

 За известиоца Одбора на седници Народне скупштине одређен је Петар Петровић, председник Одбора.

Чланови Одбора су **већином гласова** усвојили наведени предлог.

**ТРЕЋА ТАЧКА -** Разматрање Предлога одлуке о избору заменика јавног тужиоца, који је поднело Државно веће тужилаца (број: 119-251/17 од 3. фебруара 2017. године).

 **Сандра Кулезић** је истакла да је конкурс за избор заменика јавних тужилаца које је Државно веће тужилаца одлучило да предложи Народној скупштини први који је спроведен по новом правилнику, који је донет у складу са изменама Закона о јавном тужилаштву, којим је прописано да се оцењивање кандидата спроводи на основу испита који организује Државно веће тужилаца.

Нагласила је да је на конкурсу учествовало много кандидата што је захтевало озбиљне припреме за његово спровођење, као и да се испит састојао из два дела. Кандидати су у првом делу одговарали на 20 теоретских питања из области законодавства, док је други део теста подразумевао израду јавнотужилачке одлуке. Сваки део теста је појединачно оцењиван, након чега је била утврђена збирна оцена за сваког кандидата. Трочлана комисија Државног већа тужилаца је, затим, обавила разговор са сваким кандидатом и оценила их из области познавања прописа о раду јавних тужилаштава, вештини комуникације, вештини образлагања правних ставова и других области предвиђених Правилником.

Рекла је да су сви предложени кандидати добили максималну оцену, као и да се водило рачуна да буду предложени кандидати који су имали најдужи стаж као сарадници у јавним тужилаштвима и који су завршили Правосудну академију. Такође се водило рачуна да у јавним тужилаштвима са седиштима у вишенационалним срединама буду предложени кандидати који говоре и језике националних мањина.

Изнела је став да су сви предложени кандидати способни да на најквалитетнији начин одговорно преузму обављање функције заменика јавног тужиоца.

 **Петар Петровић** је изразио задовољство квалитетом пријављених кандидата, након чега је ставио на гласање предлог да Одбор за правосуђе, државну управу и локалну самоуправу констатује да је Предлог одлуке о избору заменика јавног тужиоца поднело Државно веће тужилаца као овлашћени предлагач, у складу са чланом 75. став 1. Закона о јавном тужилаштву и чланом 13. алинеја друга Закона о државном већу тужилаца.

 Одбор је одлучио да предложи Народној скупштини да прихвати Предлог одлуке о избору заменика јавног тужиоца.

 За известиоца Одбора на седници Народне скупштине одређен је Петар Петровић, председник Одбора.

Чланови Одбора су **већином гласова** усвојили наведени предлог.

**ЧЕТВРТА ТАЧКА -** Утврђивање Предлога одлуке о престанку функције јавног тужиоца у Апелационом јавном тужилаштву у Нишу (број: 118-75/17 од 12. јануара 2017. године).

 **Петар Петровић** је обавестио чланове Одбора да је Државно већа тужилаца доставило Народној скупштини Одлуку којом је утврђено да су се испунили услови да Едварду Јерину, јавном тужиоцу у Апелационом јавном тужилаштву у Нишу, на основу члана 89. став 1. Закона о јавном тужилаштву, престане функција јавног тужиоца по сили закона, јер је навршио радни век, те да је потребно да Одбор утврди Предлог одлуке о престанку функције јавног тужиоца у Апелационом јавном тужилаштву у Нишу.

 Како се нико није јавио за реч, председавајући је ставио на гласање предлог да Одбор за правосуђе, државну управу и локалну самоуправу утврди Предлог одлуке о престанку функције јавног тужиоца у Апелационом јавном тужилаштву у Нишу и упути га Народној скупштини на усвајање.

 За представника Одбора на седници Народне скупштине одређен је Петар Петровић, председник Одбора.

 Чланови Одбора су **већином гласова** усвојили наведени предлог.

**ПЕТА ТАЧКА -** Утврђивање Предлога одлуке о престанку функције јавног тужиоца у Основном јавном тужилаштву у Чачку (број: 118-183/17 од 27. јануара 2017. године).

**Петар Петровић** је обавестио чланове Одбора да је Државно већа тужилаца доставило Народној скупштини Одлуку којом је утврђено да су се испунили услови да Данилу Вујичићу, јавном тужиоцу у Основном јавном тужилаштву у Чачку, на основу члана 89. став 1. Закона о јавном тужилаштву, престане функција јавног тужиоца по сили закона због навршења радног века, и утврдио је Предлог одлуке о престанку функције јавног тужиоца у Основном јавном тужилаштву у Чачку.

 Како се нико није јавио за реч, председавајући је ставио на гласање предлог да Одбор за правосуђе, државну управу и локалну самоуправу утврди Предлог одлуке о престанку функције јавног тужиоца у Основном јавном тужилаштву у Чачку и упути га Народној скупштини на усвајање.

 За представника Одбора на седници Народне скупштине одређен је Петар Петровић, председник Одбора.

Чланови Одбора су **већином гласова** усвојили наведени предлог.

**ШЕСТА ТАЧКА -** Разно.

 Расправа у вези са овом тачком дневног реда није отвана.

Седница је завршена у 12,25 часова.

СЕКРЕТАР ПРЕДСЕДНИК

Сања Пецељ Петар Петровић